Ķekavas vidusskola

Skolas izveidošana un vēstures fakti

Vecais pagasta nams kļūst par šauru astoņgadīgajai skolai un tās direktoram Ilmāram Briģim izdodas pierādīt, ka Ķekavai ir nepieciešama vidusskola, kā rezultātā 1974.gada 14.jūnijā tiek ielikts pamatakmens Ķekavas vidusskolai. Sākotnēji skolu bija plānots celt 400 skolēniem, tomēr izdevās pierādīt, ka tā ir nepieciešama 700 skolēniem. Pamatos tiek ielikts arī skolas direktora, skolotāju un skolēnu vēstījums nākamajām paaudzēm. Skolu ceļ Ķekavas PMK. Jau 1977.gadā skolā mācās 956 skolēni un 1977./78.mācību gadā skola sāk strādāt divās maiņās, jo nepietiek telpu.
1981./82. mācību gadā pie skolas tiek ierīkots hokeja laukums un 1983./84. mācību gadā skolas hokeja komanda, „Zelta ripas” turnīrā Čeļabinskā iegūst 1.vieta 1985./86. mācību gadā iekārto skolā informātikas kabinetu. 1989./90. mācību gadā pirmo reizi 9.klašu absolventi, stājoties vidusskolā, kārto eksāmenus. Skolēni stājas ārā no komjaunatnes, skolotāji — no PSKP rindām.
1990./91. mācību gadā skolēnu skaits skolā ir 1227. Jaunā skola ir kļuvusi par šauru, 1.-4.klašu skolēni atgriežas vecajā pagasta namā Skolas ielā 2. 1991./92. mācību gadā aizsākas sadraudzība ar Vācijas pilsētu Bordesholmu. 1.septembris sākas pacilātā noskaņojumā, jo Latvija ir atguvusi neatkarību. Skolotāji meklē paši mācību grāmatas, jo vecās vairs nav derīgas un jaunas nav izdotas. 1996./97. mācību gadā skolā atklāj informātikas kabinetu ar krāsainiem datoriem- no Rīgas rajona skolām tādi ir tikai Ķekavas vidusskolai. Joprojām ir krievu plūsmas klases, tomēr šis ir pirmais gads, kurā netiek nokomplektēta krievu plūsmas 1.klase, jo tajā pieteikušies tikai 2 bērni. 1997./98. mācību gadā mācības uzsāk 93 pirmklasnieki — telpu trūkuma dēļ, mācības 1.-4.klasēm norisinās divās maiņās. Skolēniem jāmaksā 20 santīmi par vienas mācību grāmatas nomāšanu. 1998./99. mācību gadā skolā tiek atjaunota skolēnu pašpārvalde. 1999./2000. mācību gadā 1.-3.klases strādā bezatzīmju sistēmā. 4.kl. atzīmes tikai latviešu valodā un matemātikā. Blakus bibliotēkai tiek ierīkots audiovideo kabinets.
2000./01. mācību gadā Skolu akreditācijā Ķekavas vidusskola iegūst augstāko novērtējumu. 2003.gadā uzsākas dalība starptautiskā skolu projektā Comenius “Solidaritāte”, pateicoties Lihtenšteinas partnerskolas aktivitātei un Lihtenšteinas valdības finansiālam atbalstam. 2003./04. mācību gadā tiek piešķirts finansējums jaunas sākumskolas projekta izstrādei, jo sākumskolā mācības joprojām norisinās divās maiņās. 2005./06. mācību gadā skola apbalvota ar Rīgas rajona atzinības rakstu „Bērniem draudzīga skola 2005”. 2007./08. mācību gadā Tiek izdots skolēnu dzejoļu krājums „Es savā zemē”. 2008./09. mācību gadā pensionētie skolas skolotāji pārtrauc darba tiesiskās attiecības ar vidusskolu, jo valstī tiek pieņemts likuma grozījums par to, ka strādājošiem pensionāriem nemaksās pensijas.
2010./11. mācību gadā ar 1.septembri durvis ver Ķekavas vidusskolas ēkai pievienotie moduļi, jo skolai nepietiek telpas skolēnu apmācībai. Skolēni mācības sāk vienā maiņā. Mācības tajās uzsāk piecas sākumskolas klases. Pārējās turpina mācības vecajā ēkā Skolas ielā 2. Mācības četrās pirmajās klasēs uzsāk 95 skolēni. No 1.-4.klasei tiek ieviestas skolas formas. Skola piedalās “Comenius” projektā “Vides ilgtspējība ir mūsu atbildība!” 2014./2015. mācību gadā Draudzīgā aicinājuma fonda skolu reitingā iegūta 1. vieta “Mazā pūce”- pēc rezultātiem centralizētajos eksāmenos angļu valodā lauku vidusskolu grupā un 3.vieta kopvērtējumā lauku vidusskolu grupā. 2015.gada 4.janvārī tiek atklāta Ķekavas vidusskolas sākumskolas ēkas Nākotnes ielā 1a 2.kārta, līdz ar to visas 1.-4.klases mācās sākumskolas klašu ēkā. Vecā sākumskolas ēka tiek nodota Jaunatnes iniciatīvu centram. No 2015./2016. mācību gada piedalās pilotprojektā “Datorika”, gan sākumskolā, gan pamatskolā. Draudzīgā aicinājuma fonda skolu reitingā iegūta 1. vieta “Mazā pūce”- pēc rezultātiem centralizētajos eksāmenos latviešu valodā lauku vidusskolu grupā un 13.vieta kopvērtējumā lauku vidusskolu grupā. Kā arī iegūta Draudzīgā aicinājuma fonda skolu reitingā 3.vieta — pēc rezultātiem centralizētajos eksāmenos angļu valodā un 6.vieta kopvērtējumā lauku vidusskolu grupā.

Dalība starptautiskos projektos

Ķekavas vidusskola sadarbojas ar Vācijas pilsētas Bordesholmas Hans-Bruggemann skolu un Polijas pilsētas Gostinas 2. ģimnāziju.